RESOLUCIÓN do 5 de decembro de 2006, da Dirección Xeral de Promoción Científica e Tecnolóxica do Sistema Universitario de Galicia, pola que se dispón a publicación do acordo de encomenda de xestión entre a Consellería de Educación e Ordenación Universitaria e o Consorcio Axencia para a Calidade do Sistema Universitario de Galicia, para o apoio nos procesos da avaliación da investigación no sistema universitario de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 08/01/2007

A Consellería de Educación e Ordenación Universitaria e o Consorcio Axencia para a Calidade do Sistema Universitario de Galicia subscribiron, con data do 16 de novembro de 2006, un acordo polo que se lle encomenda ao devandito consorcio o desenvolvemento das actividades de avaliación dos currículos e méritos dos grupos de investigación e investigadores participantes nas solicitudes de axudas dos programas de intensificación, consolidación e outros de contidos similares da Dirección Xeral de Promoción Científica e Tecnolóxica do Sistema Universitario de Galicia, nas cales sexa necesario medir a produción científica e a calidade da investigación dos investigadores solicitantes.
Para xeral coñecemento, en cumprimento do disposto no punto 3º do artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, disponse a súa publicación como anexo a esta resolución.
Santiago de Compostela, 5 de decembro de 2006.
Rogelio Conde-Pumpido Tourón
Director xeral de Promoción Científica
e Tecnolóxica do Sistema Universitario de Galicia
ANEXO
Acordo de encomenda de xestión entre a Consellería de Educación e Ordenación Universitaria e a Axencia para a Calidade do Sistema Universitario
de Galicia (ACSUG) para o apoio nos procesos da avaliación da investigación no Sistema Universitario de Galicia:
Comparecen:
Dunha parte, Laura Sánchez Piñón, conselleira de Educación e Ordenación Universitaria, nomeada mediante o Decreto 213/2005, do 3 de agosto, en virtude da competencia atribuída polo artigo 34.1º da Lei 1/1983, do 22 de febreiro, reguladora da Xunta e do seu presidente.
Doutra parte, Manuel Cecilio Díaz y Díaz, presidente do Consello de Dirección do Consorcio Axencia para a Calidade do Sistema Universitario de Galicia (en diante ACSUG), segundo o Decreto 148/2005, do 7 de xuño (DOG do 8 de xuño), no seu nome e representación, en virtude do establecido no artigo 20 dos estatutos da ACSUG, publicados a través da Resolución do 12 de marzo de 2001, da Dirección Xeral de Universidades (DOG do 5 de abril).
Interveñen en función dos seus respectivos cargos e no exercicio das súas facultades que para convir no nome das entidades que representan, teñen conferidas e expoñen:
1. Segundo o Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, correspóndelle á Dirección Xeral de Promoción Científica e Tecnolóxica do Sistema Universitario de Galicia, sen prexuízo das competencias atribuídas á Dirección Xeral de Investigación, Desenvolvemento e Innovación da Consellería de Innovación e Industria, a promoción e a xestión eficiente e integrada dos recursos e capacidades de investigación do Sistema Universitario de Galicia para a súa vertebración e posta en valor no marco do Sistema de Innovación. Tal xestión concrétase na promoción, deseño e materialización dos instrumentos necesarios para mellorar o financiamento estrutural da actividade investigadora do SUG, así como da calidade dos seus medios e resultados. Ademais, contribuirá á ordenación e complementariedade das capacidades investigadoras do SUG, seguindo criterios de excelencia e consolidación. Así mesmo, terá presente en
todo momento a necesidade de transferencia de coñecemento á sociedade galega a través da promoción da óptima xestión dos resultados de investigación xerados polo SUG, incentivando a súa orientación ás demandas sociais, económicas e ambientais da comunidade autónoma.
2. O Consorcio Axencia para a Calidade do Sistema Universitario de Galicia (ACSUG), creado mediante o convenio de colaboración asinado o día 30 de xaneiro de 2001 entre a Xunta de Galicia, a través da Consellería de Educación e Ordenación Universitaria e a Secretaría Xeral de Investigación e Desenvolvemento (na actualidade Dirección Xeral de I+D+I), e as universidades de Santiago de Compostela, A Coruña e Vigo, ten como obxectivos a avaliación do Sistema Universitario de Galicia, a
análise dos seus resultados, e a proposta de medidas de mellora da calidade dos servizos que prestan as universidades públicas galegas, especialmente os de ensinanza, investigación, xestión e servizos. Ademais a axencia, co fin de dar cumprimento aos obxectivos manifestados anteriormente, executa unha serie de actuacións entre as que está a de realizar avaliacións da calidade da investigación que se efectúa desde os departamentos, institutos universitarios ou outros centros universitarios, e valorar a súa incidencia no desenvolvemento do sistema de ciencia e tecnoloxía do país.
3. A ACSUG conta con experiencia na avaliacións da calidade da investigación universitaria, tanto desde o punto de vista metodolóxico como na organización material de paneis de avaliación.
4. Segundo a Resolución do 12 de marzo de 2001, da Dirección Xeral de Universidades, pola que se fai público o convenio de colaboración entre varias entidades para a creación da ACSUG, a Consellería de Educación e Ordenación Universitaria participa na creación do ACSUG dotándoa dos recursos económicos necesarios.
5. A Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, no seu artigo 15.1º di que os órganos administrativos ou as entidades de dereito público poderán encomendarlle a xestión para a realización de actividades de carácter material, técnico ou de servizos da súa competencia, a outros órganos ou entidades da mesma ou de distinta Administración, por razóns de eficacia ou cando non se posúan os medios técnicos idóneos para o seu desempeño.
6. Polo anteriormente exposto, a consellería e a ACSUG resaltan a necesidade de unir esforzos, optimizando o aproveitamento dos recursos dispoñibles e coordinando as distintas medidas de apoio ás iniciativas de promoción e difusión científico-tecnolóxica, polo que acordan subscribir esta encomenda de xestión consonte as seguintes estipulacións:
Primeira.-A Consellería de Educación e Ordenación Universitaria, no marco do artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e tendo en conta o artigo 3.1º.1 do Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas, encoméndalle á ACSUG o desenvolvemento das actividades de avaliación dos currículos e méritos dos grupos de investigación e investigadores participantes nas solicitudes de axudas dos programas de intensificación, consolidación e outros de contidos similares da Dirección Xeral de Promoción Científica e Tecnolóxica do Sistema Universitario de Galicia, en que sexa necesario medir a produción científica e a calidade da investigación dos investigadores solicitantes.
Segunda.-A ACSUG desenvolverá as devanditas accións de avaliación da investigación, e faralle chegar á Dirección Xeral de Promoción Científica e Tecnolóxica do SUG os seus resultados.
Terceira.-A Consellería achegaralle á ACSUG a cantidade de cen mil euros (100.000 A), con cargo á aplicación orzamentaria 09.05.322C.740.2, código de proxecto 2006 00212, dos orzamentos de gastos da Dirección Xeral de Promoción Científica e Tecnolóxica do Sistema Universitario de Galicia para o exercicio de 2006.
Cuarta.-A Consellería de Educación e Ordenación Universitaria transferiralle á ACSUG a cantidade correspondente, logo de presentación dunha certificación detallada do cumprimento da finalidade deste acordo e da aplicación dos fondos destinados ao seu obxectivo, expedida polo órgano que teña atribuídas as facultades de control. Ademais, deberá achegar unha memoria onde se detallen as actividades desenvolvidas no acordo desta encomenda. Tanto a certificación como a memoria deberán presentarse antes do 10 de decembro de 2006.
A Consellería de Educación e Ordenación Universitaria reservará para si o dereito de solicitar toda a documentación que se considere precisa con relación á xustificación dos respectivos gastos.
A ACSUG facilitaralle toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Quinta.-A subscrición desta encomenda de xestión non supón ningunha relación laboral contractual ou de calquera outro tipo entre os profesionais que vaian desenvolver as actividades e a consellería, de tal xeito que non se lle pode exixir ningunha responsabilidade, indirecta nin subsidiaria, polos actos ou feitos acontecidos no seu desenvolvemento.
Esta encomenda terá carácter administrativo, regulada no artigo 15 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, rexéndose para os seus efectos polo establecido nas súas cláusulas e, no seu defecto, polas normas de dereito administrativo aplicable, ou no seu defecto polas derivadas do dereito privado.
O acordo proposto está excluído do ámbito da Lei de contratos do Estado, en virtude do artigo 3.1º.1 do Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas, aínda que se aplicarán os principios desta lei para resolver as dúbidas e lagoas que puidesen presentarse conforme o establecido no punto 2 do citado artigo.
Para o seguimento da súa execución ou coñecemento de calquera cuestión sobre a súa interpretación, modificación, resolución ou efectos deste que
poidan xurdir, crearase unha comisión mixta constituída do seguinte modo:
Presidente: o director xeral de Promoción Científica e Tecnolóxica do SUG, da Consellería de Educación e Ordenación Universitaria, ou persoa en que delegue.
Vogais:
-O presidente do Consello de Dirección do Consorcio Axencia para a Calidade do Sistema Universitario de Galicia.
-O director xeral da Axencia para a Calidade do Sistema Universitario de Galicia.
-A subdirectora xeral de Promoción Científica e Tecnolóxica Universitaria.
As cuestións non resoltas no seo da comisión mixta de seguimento e control resolveranse na forma establecida polo artigo 8.3º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Sexta.-A documentación e información correspondente ás solicitudes avaliadas terán carácter confidencial, polo que non poderán ser obxecto de difusión sen autorización previa da Dirección Xeral de Promoción Científica e Tecnolóxica do Sistema Universitario de Galicia.
Sétima.-A Consellería de Educación e Ordenación Universitaria poderá comprobar cando considere conveniente a execución deste acordo.
Oitava.-O incumprimento de calquera das cláusulas deste acordo constituirá causa suficiente para a súa resolución.
Novena.-Este acordo entrará en vigor o día seguinte ao da súa sinatura, e rematará o 31 de decembro de 2006, podendo ser denunciado pola parte que considere vulnerado o seu espírito por incumprimento dalgunha das súas cláusulas.
A denuncia deberá efectuarse comunicándolle á outra parte, mediante un escrito fundado e cunha antelación mínima dun mes. Neste suposto, e agás acordo expreso en contrario, deberán finalizar as accións xa iniciadas.
Décima.-Prevese a posibilidade de prorrogar anualmente esta encomenda de xestión, podéndose revisar os termos deste acordo por petición de calquera das dúas partes, con anterioridade á sinatura da pertinente prórroga.
Lido por ambas as dúas partes, por si mesmas, e como proba de conformidade co expresado neste acordo, asínano e rubrícano por triplicado, no mesmo lugar e data que se indica ao comezo.
Pola Consellería de Educación e Ordenación Universitaria: Laura Sánchez Piñón, conselleira.
Polo Consorcio Axencia para a Calidade do Sistema Universitario de Galicia: Manuel Cecilio Díaz y Díaz, presidente.